Taraba, Tomáš, podpredseda vlády SR a minister životného prostredia SR (2024-06-13):
Ďakujem veľmi pekne za otázku. Vážená pani kolegyňa poslankyňa Kleinert, pýtate sa ma, že predošlá vláda vyčlenila na protipovodňové opatrenia 3 mil. euro a že ako teda plánujeme bojovať ďalej s povodňami. Aby ste mali trošku predstavu, že čo znamená 3 mil. vyčleniť na protipovodňové opatrenia, tak my máme na Slovensku štátny podnik, ktorý sa volá Slovenský vodohospodársky podnik, ktorý má na starosti manažovanie riek, vodných tokov, priehrad a podobne. A oprávnené náklady, iba mzdové náklady v tejto firme sú na úrovni presahujúcich 60 mil. eur. Tá predošlá vláda dala v roku 2021 na tento podnik zo štátneho rozpočtu 8 mil. euro. Na podnik, kde je 60 mil. mzdové náklady, dali 8 mil. eur a v roku ´22 dali 2,5 mil. eur. To znamená, že dlhodobo a cielene držali túto firmu v schopnosti, aby nemohla plniť základné protipovodňové ani manažérske opatrenia pri ochrane obyvateľstva. A keď to tak je a bolo to aj nahraté v nejakom systéme na ministerstve financií, kde bolo určené, že by ministerstvo financií malo dávať 2,5 mil. na chod tejto firmy, tak som povedal, že v poriadku, už nech to tak teda nechajú, že my urobíme takú revitalizáciu tej spoločnosti, že už možno tento rok ju dotiahneme na úroveň zisku, čo bude, myslím si, že exemplárny príklad a budem veľmi rád aj mojim kolegom ministrom potom ukazovať, že jak sa dá zreštrukturalizovať firma bez toho, aby sa navyšovali vklady zo štátneho rozpočtu. Takže vaša odpoveď dnes, teda odpoveď na túto otázku je, že my máme iba na protipovodňových opatreniach za približne tridsať rokov, čo sa k tej firme takto správal štát, že na jednej strane dal zo zákona povinnosť sa o niečo starať a na druhej strane nedal základné peniaze na to, aby to mohla táto firma robiť. Tak sme dospeli do približne deficitu na týchto infraštruktúrnych projektoch 950 mil. euro, taký je odhad. Takže 3 mil. z mája 2023 predošlou vládou to je že výsmech, to nie sú žiadne protipovodňové opatrenia, to je ani nielen naplnenie povinností, ktoré mali zo štátu. Otázka, že čo s tým ideme robiť, tak práve teraz zasadá v podstate komisia, lebo my máme na Slovensku dva podniky. Jeden sa volá Vodohospodárska výstavba, to niekedy už podľa názvu bola firma, ktorá, bol to štátny podnik, ktorý staval priehrady, elektrárne a podobne a potom ich mával dávať do správy Slovenského vodohospodárskeho podniku. Dnes z tej Vodohospodárskej výstavby, jedným slovom, aby ste si to vedeli predstaviť, ona má vo vlastníctve Gabčíkovo, takže to je v podstate tá bohatá firma, ktorá ale už nerobí de facto nič, iba zbiera peniaze za predanú elektrickú energiu. Áno, teraz jej doba praje, pretože elektrika sa predáva za 110-120, podľa toho ako. Môžem potvrdiť, že iba počas tejto záplavy, ktorú teda sme veľmi dobre zatiaľ zmanažovali, ja som veľmi rád, že odborníci, ktorí pracujú na týchto podnikoch, na týchto úsekoch, nepodľahli tlaku, ktorý tu bol, že valí sa nás desaťročná, storočná a neviem aká voda, že rýchlo otvorte Gabčíkovo. Tak vďaka tomu, že to rýchlo neotvorili, tak ku včerajšiemu dňu vychádza, že sme iba na tom prietoku zarobili dodatočných asi 20 mil. euro za týchto pár dní a ešte rátame, že minimálne nejakých 10 mil. euro na tom zarobíme. Takže to rozhodnutie bolo naozaj že aj profitabilné, ale aj technicky správne urobené. To, čo teda robíme dnes, je, analyzujeme možnosti spojenia tých dvoch firiem, aby konečne aj Vodohospodárska výstavba sa vrátila ku svojmu pôvodnému zadaniu, a to je, aj udržiavala a skvalitňovala infraštruktúru v rámci vodnej politiky, uvidíme, čo z toho vzíde, veľa od toho bude závisieť aj ako sa dohodneme s maďarskou stranou na definitívnom vyriešení otázky Gabčíkova, pretože ten spor vôbec neni ukončený, je tridsať rokov na stole a nejaké povinnosti z toho rozsudku má aj slovenská, ale aj maďarská strana. A som veľmi rád, že sme sa zhodli s Maďarskou republikou, že ak to nedáme dokopy teraz my, už to asi potom nedá nikto a budeme musieť sa znova obrátiť na Medzinárodný súdny dvor. A v tom momente, ako budeme vedieť, že máme vysporiadané vzťahy v rámci Gabčíkova, tak budeme vedieť... (Prerušenie vystúpenia časomerom.)